Ռոզմարի ԴեՈւիթ

Ռոզմարի Բրեդդոկ ԴեՈւիթ (, ), ամերիկացի դերասանուհի։

Վաղ տարիներ 
Ռոզմարի ԴեՈւիթը ծնվել է Նյու Յորքի Քուինս թաղամասի շրջաններից մեկում՝ Ռոզմարի Բրեդդոքի և Քենի ԴեՈւիթի ընտանիքում։ Բռնցքամարտի աշխարհի չեմպիոն Ջեյմս Բրեդդոկի թոռնուհին է։ Պապի կյանքի մասին պատմող «Մոխրոտիկ տղամարդ» ֆիլմում խաղացել է Սառայի դերը։ Ռոզմարին բնակվել է Նյու Ջերսիի Հանովեր Թաունշիփում, որտեղ ավարտել է «Whippany Park» միջնակարգ դպրոցը։ Սովորելու տարիներին մասնակցել է դպրոցական մի քանի թատերական ներկայացումների։ Ավելի ուշ Հոֆստրայի համալսարանին կից քոլեջում ստացել է արվեստի բակալավրի աստիճան։ Քոլեջում անդամակցել է «Alpha Phi» սոցիալական միությանը։ Ռոզմարին նաև ուսանել Նյու Յորքի դերասանական կենտրոնում։

Գործունեություն

Թատրոն 
Ռոզմարին խաղացել է բազմաթիվ բրոդվեյան ներկայացումներում։ Մասնավորապես, նա «Second Stage» թատրոնում մասնակցել է Ջոն Պատրիկ Շենլիի «Danny and the Deep Blue Sea» պիեսի բեմադրությանը, «Atlantic Theater Company» թատրոնում Ջորջ Քաուֆմանի «The Butter and Egg Man» պիեսի բեմադրությանը և Քրեյգ Լուկասի «Small Tragedy» պիեսի բեմադրությանը, որն արժանացել է «Obie» մրցանակի։

2010 թվականի մայիսի 4-23-ը Ռոզմարին խաղացել է «MCC» թատրոնում՝ ռեժիսոր Ջոնաթան Դեմիի «Family Week» ներկայացման մեջ՝ հիմնված Բեթ Հենլիի պիեսի վրա, որն արժանացել է քննադատների դրական արձագանքներին։

Հեռուստատեսություն 
2009-2011 թվականներին Ռոզմարին խաղացել է «Showtime» հեռուստաալիքի «United States of Tara» սերիալում՝ մարմնավորելով Տարա Քրեյնի քրոջ՝ Շարմեյնին։ Նկարահանվել է «AMC» հեռուստաալիքի «Անխելքները» սերիալի առաջին եթերաշրջանում և 2006-2007 թվականներին՝ «Fox» ընկերության «Բանակցորդները» սերիալում։ Ռոզմարի ԴեՈւիթը նկարահանվել է նաև «Կարգ ու կանոն։ Հատուկ կորպուս», «Սեքսը մեծ քաղաքում», «Փրկիր ինձ» և «Պրոդյուսեր» հեռուստասերիալներում։

Կինո 
2008 թվականին Ռոզմարին նկարահանվել է «Ռեյչելն ամուսնանում է» մելոդրամայում, որտեղ եղել է Էն Հեթուեյի խաղընկերուհին։ Այդ դերի համար արժանացել է մի քանի մրցանակների, այդ թվում՝ «Արբանյակ» մրցանակի՝ որպես «երկրորդ պլանի լավագույն դերասանուհի»։ 2010 թվականին «Տղամարդկանց խումբ» դրամայում խաղացել է Բեն Աֆլեքի հետ, իսկ 2011 թվականին խաղացել է «Մարգարետ» դրամայում։

Անձնական կյանք 
1995-2006 թվականներին Ռոզմարին ամուսնացած է եղել դերասան և ռեժիսոր Քրիս Մեսինայի հետ։

2009 թվականի նոյեմբերի 2-ից ամուսնացած է դերասան Ռոն Լիվինգստոնի հետ, որի հետ նա 3 տարի հարաբերություններ է ունեցել մինչև հարսանիքը։ Զույգն ունի երկու հոգեդուստր՝ Գրեյսի Ջեյմս Լիվինգստոնը (ծնված 2013 թվականի ապրիլի 29-ին) և Էսփերանսա Մեյ Լիվինգստոնը (ծնված 2015 թվականի դեկտեմբերին)։

Ծանոթագրություններ 

Ամերիկացի կինոդերասանուհիներ
Ամերիկացի հեռուստատեսային դերասանուհիներ
Ամերիկացիներ իռլանդական ծագմամբ
Թատրոնի դերասաններ
Դերասանուհիներ այբբենական կարգով
21-րդ դարի դերասանուհիներ
21-րդ դարի ամերիկացի դերասանուհիներ